Die VOC het 5-jaar kontrakte aangegaan met werknemers. Die kontrak tydperk het eers begin wanneer die werknemer in die Kaap of Batavia aangekom het, alhoewel hulle betaal is vir die tyd aan boord. Die tyd aan boord is slegs gereken vanaf die dag wat die skip uitgeseil het - die tyd wat hulle geneem het om die skip te laai en om te wag vir gunstige winde om te kon seil het nie getel as diens verrig nie - dit kon weke gewees het. Die werknemers het 'n twee maande voorskot op hulle gasie gekry in kontant. Terwyl hulle aan boord was is hulle rekeninge gekrediteer met hulle volle verdienste. Na aankoms in die Kaap of Ooste, kon diegene wat nog skuld gehad het by die VOC twee maande se gasie per jaar in kontant ontvang - in Februarie en Augustus. Diegene wie se skuld afbetaal was kon 'n maksimum van 4 maande se gasie in kontant kry. Hulle het gratis verblyf en brood rantsoene gekry. Aan die begin van die maand het hulle 'n klein bedrag kontant as kosgeld gekry, en in die middel van die maand n klein bedrag kontant as susidiegeld. Die res van hul verdienste is gekrediteer teen hulle rekenings. Sodoende kon 'n kredietbalans opgebou word wat aan die einde van die kontrak na die sluiting van die rekening betaalbaar was. Uitbetalings is slegs gemaak in Nederland, so die werknemer moes of terugkeer na Nederland om sy betaling te ontvang, of reël dat 'n agent of tussenganger - deur hom gemagtig - die betaling namens hom ontvang. Kontrakte kon hernu word.
Die "skeepssoldyboek" is 'n algemene verwysing na die Hof van Ilpendam se Grootboek en Joernaal van 1705. Elke werknemer het 'n twee-bladsy rekening gehad in die skeepssoldyboek. Jan Grobler is geregistreer as "Jangroeplaarvantangermond" in die Alphabet Generaal wat volgens naam georden was en nie volgens van soos vandag gebruiklik is nie. Die rekening (bladsy) nommers was min of meer invers volgens rangorde m.a.w. hoe hoër die rang, hoe kleiner die nommer. Jan Groeplaar se nommer was 176 (regs onderlangs).
Die datum van die eerste grootboek inskrywing is Adij 10:n Maij wat die datum van vertrek was: 10 Mei (1705). Die inskrywing is vir skuld aan die de Edele Compagnie van f18 wat die voorskot was van 2 maande se gasie op de hand teen f9 per maand (dus het hy f9 per maand verdien) wat kontant uitbetaal is. Hierdie handgeld was bedoel om sy onkostes te dek vir 2 maande se wagtyd voor die skip vertrek het.
f het aanvanklik die geldeenheid floryn aangedui maar het in gebruik gebly later om ook die geldeenheid gulden aan te dui wat die floryn vervang het.  Daar is 20 stuiwers in een gulden, en 16 pennings in een stuiwer volgens the Nederlandse valuasie.  Daar was ook aan die Kaap die sogenaamde Indiese valuasie waarvolgens daar net 16 stuiwers in een gulden was.  Dit was egter nie gebruik in die rekeningkunde van die skeepsoldyboeke nie aangesien dit duidelik blyk uit inskrywings van bedrae wat meer as 16 stuiwers aandui. 'n Bedrag is geskry as f f:st:pn bv. f1:10:4 dui aan 1 gulden, 10 stuiwers en 4 pennings.
Die tweede grootboek inskrywing gedateer 10 Mei vir die bedrag van f150 is vir skuld aan Jan Jansz: (Janszoon). Hierdie bedrag was vir sy kis en uitrusting. Jan Janszoon was dus 'n sielverkoper wat vir Jan Groeplaar toegerus het en aan die VOC gelewer het as kandidaat wat aanvaar is. Die VOC het vir Jan Janszoon 'n skuldbrief (transportbrief) uitgereik van f150 teen Jan Groeplaar se toekomstige verdienste. Jan Groeplaar se totale skuld was dus f168 wat hom bykans 19 maande sou neem om terug te werk.
Op 19 Desember 1707 word f110 aan Barent Willems betaal as deel van die f150 skuld op die transportbrief, wat hy waarskynlik gekoop teen 'n redelike afslag. Op 11 Desember 1709 word die uitstaande f40 aan Barent Willems betaal. Die transaksie word geteken deur C. Wamelingh van die Kamer Amsterdam en Barent Willems wat net 'n kruisie kon trek (dus ongeletterd).
Op 4 September 1715 word die bedrag van ƒ587:13:4 uitbetaal aan die ene Hillegonda de Wilde, een van Jan Groeplaar se gemagtigdes. Die transaksie is onderteken deur Hillegonda de Wilde en Hendrik Cramer van die Kamer Zeeland.
1715 4 Sept:s ƒ587:13:4 op dato b:t ordre van d' Heer van Gerven beit aen Hillegonda de Wilde sijne gem:. onder borghtoght van Hend: Cramer Camer Z: die asumeert de Compt:
Die rekening aangaande die verblyf aan die Kaap volg onder bogenoemde, maar in 'n ander formaat (twee kolumme vir debiet en krediet). Die eerste inskrywing is vir ult:o Aug:to wat beteken 31 Augustus 1706 en noteer na 10 maande aan die Kaap is sy saldo ƒ40:19:8 te quaat. Dit impliseer sy skuld het verminder van ƒ118:10:– met ƒ77:10:08 na f41:09:08.
Tussen 31 Augustus 1706 en 31 Augustus 1707 betaal hy die oorblywende skuld van f41:09:08 en verskyn daar 'n krediet inskrywing vir ƒ150 "wegens d' Ingediende schult".
In 1707 kry hy ƒ43:–:4 krediet vir die jaar, wat ongeveer 5 maande se gasie is. Die res is aan skuld afbetaal en ook uitbelatings van klein bedrae kontant.
Van 1708 tot 1712 word hy gekrediteer met ƒ92:14:– per jaar. Die verskil tussen dit en ƒ108 (12 X 9) is die kosgeld en/of subsidiegeld wat uitwerk op ƒ1:05:08. Per maand was die netto gasie krediet dus ƒ7:14:08 per maand.
Kontrak met Maasdorp[wysig]
Aanstelling van Gemagtigdes[wysig]
Jan Groeplaar het op 19 Februarie 1715 vir Johannis Visser Volkers en sy vrou Hillegonda de Wilde gesamentlik en afsonderlik aangestel as sy gemagtigdes om sy kredietbalans as uitbetaling te ontvang van die Here XVII in Amsterdam. Volkers was 'n Koopman in die VOC en wel af. Ek neem aan dat hierdie transaksie behels het dat Volkers hom in die Kaap betaal het teen 'n sekere afslag in ruil vir die reg om op sy kredietbalans aanspraak te maak in Amsterdam.
Lening van Jan Meijndersz: Kruijwagen de oude[wysig]
Transportakte van Landskroon[wysig]
↑ 'n Verouderede term vir die loon van 'n matroos of soldaat volgens die WAT
↑ Let wel dat die 8.5 maande in dié inskrywing foutief is - per bladsy 271 van die skeepssoldyboek waar dit bereken word is dit 5.5 maande
↑ Ook bekend as Jan Visscher Volkertsz soos aangeteken as getuie in Kaapse doopregister op 26 Januarie 1744